A Tanács 540/96/EK rendelete
(1996. március 25.)
a Kombinált Nómenklatúra 1-24. és 27. árucsoportjába tartozó, Máltáról és Törökországból származó egyes termékekre alkalmazandó vámtételek teljes vagy részleges felfüggesztéséről (1995) szóló 3010/95/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 113. cikkére,
tekintettel a Bizottság javaslatára,
mivel a 3010/95/EK rendelet [1] teljesen vagy részlegesen felfüggesztette a Törökországból és Máltáról származó egyes mezőgazdasági árukra és egyes kőolajtermékekre vonatkozó vámtételeket; mivel a rendelet 1995. december 31-én hatályát vesztette;
mivel a fennálló kereskedelmi kapcsolatokban nem lehet fennakadás; mivel ennek megfelelően célszerűnek tűnik az említett rendelet további alkalmazása;
mivel az ebben az összefüggésben adott tarifális kedvezményeknek legalább egyenértékűnek kell lennie azokkal, amelyeket a Közösség az Általános Preferenciális Rendszer értelmében a fejlődő országoknak nyújt;
mivel az Európai Közösség és Törökország közötti vámunió 1995. december 31-étől hatályba lépett; mivel ennek következményeként a fent említett rendelet mellékleteit célszerű módosítani,
ELFOGADTA EZT A RENDELETET:
1. cikk
A 3010/95/EK rendelet a következőképpen módosul:
1. A címből az "(1995)" szövegrészt el kell hagyni.
2. Az 1. cikk helyébe a következő rendelkezés lép:
"1. cikk
A következő termékek hozhatók be a Közösségbe a mellettük egyenként feltüntetett vámtételekkel:
- 1995. január 1-jétől kezdődően a Kombinált Nómenklatúra 1-24. árucsoportjába tartozó, Máltáról és Törökországból származó termékek az I. és II. mellékletben felsorolt termékek,
- 1995. január 1-jétől 1995. december 30-ig a Kombinált Nómenklatúra 27. árucsoportjába tartozó, Törökországban finomított kőolajtermékek a III. mellékletben felsorolt ásványolajtermékek."
3. A mellékletek a következőképpen módosulnak:
a) az I. melléklet utolsó oszlopának címében az "Időszak (19 95.07.01.-12.31.)" helyébe az "19 95.07.01-től" szövegrész lép;
b) az I. mellékletben a 16.0500, 15.0510, 16.0520, 16.1070 és 16.2900 tételszámokat illetően a táblázat helyébe az e rendelet I. mellékletében szereplő táblázat lép;
c) a II. melléklet helyébe az e rendelet II. mellékletében szereplő melléklet lép;
d) a III. melléklet 1995. december 31-ével hatályát veszti.
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
1995. január 1-jétől kell alkalmazni a II. melléklet kivételével, amelyet 1995. december 31-étől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1996. március 25-én.